أسهل ما يمكن المغربي يقول دابا هو ناري مِّيمتي غيزيدو فالبوطة. 
تخوُّف مشروع.
وفنفس الوقت، الأغلبية متّفقة على أن أغلبية الدعم العمومي المخصص للبوطة كيستفدوا منو ناس ما كيستحقوهش!
هاد الشي ماشي معقول.
بمعنى؟ 
الدعم مديور فالأصل للدرويش، ولكن اللي كيستفد منو هو الفلاح الكبير اللي كيخدم بعشرات البوطات فالنهار، والشركات اللي كتخدم بعشرات البوطات فالشهر، والمقاهي والمطاعم وووو
والخلاصة: الدرويش غير محسوب عليه الدعم، في حين المستفيد الحقيقي هو اللي ماشي درويش! 
إيوا؟ 
يبقى الوضع على ما هو عليه؟ 
ما يمكنش…
المفروض الدرويش هو اللي يستفد من الدعم، حيث هو اللي عندو مشكل ديال القدرة الشرائية، هاد الشي علاش قليل اللي كيعارض إبقاء الدعم على البوطة.
ولكن فين المشكل؟ 
المشكل هو كيفاش نضمنو أن دوك الفلاحين ودوك الشركات ودوك القهاوي والمطاعم ما غاديش يزيدو على الناس. 
وهنا الحكومة خاصها تكون حاسِمة.
باراكا عليهم داك الشي اللي استفدوا هادي سنوااااات.
والخوف هو أن هادو اللي كانوا مستفدين من الدعم ديال البوطا هوما نيت اللي غادي ينوضوا البلبلة، بطريقة غير مباشرة، بدعوى ان الدرويش هو اللي غادي يتقصّح، في حين والله ما هاماهم شي حاجة من غير مصلحتهم.